በአቢጃን የደመቀው የልዑካን ቡድን አቀባበል ተደረገለት﻿
በኮትዲቯር አቢጃን ከተማ በተካሄደው ከ18 እና ከ20 ዓመት በታች የአፍሪካ አትሌቲክስ ሻምፒዮና ተካፍሎ በድል የተመለሰው የኢትዮጵያ አትሌቲክስ ብሄራዊ ቡድን ትናንት በኢትዮጵያ ሆቴል አቀባባል ተደረገለት። 32 የአፍሪካ ሀገራት በተሳተፉበት በዚህ ውድድር ቀደም ሲል ኢትዮጵያ ብዙ ውጤታማ ባልነበረችባቸው የሜዳ ላይ ተግባራትም አቢጃ ላይ ደምቃለች። ኢትዮጵያ በውድድሩ በአጭር ፣መካከለኛ፣ ረጅም ርቀትና በሜዳ ላይ የአትሌቲክስ ስፖርት ተግባራት በሆኑት በውርወራና ዝላይ የተካፈለች ሲሆን፣ በአጠቃላይም 6 የወርቅ፣ 10 የብርና 14 የነሐስ በድምሩ 30 ሜዳሊያዎችን ማግኘት ችላለች። በኢትዮጵያ ሆቴል በተካሄደው የአቀባባል ስነስርዓቱ ላይ የኢትዮጵያ አትሌቲክስ ፌዴሬሽኑ ምክትል ፕሬዚዳንት አትሌት ገብረእግዚአብሄር ገብረማርያም፤ «በአትሌቲክስ ከመሳተፍ አልፈን ማሸነፍ፥ ከማሸነፍም ወርቅ የምንጠብቅበት ዘርፍ ነው፤ ይህ እንደመሆኑም በሻምፒዮናው ኢትዮጵያን የወከሉ አትሌቶች የአገራቸውን ስምና ሰንደቅ አላማ ከፍ አድርገው ማስጠራት ችለዋል» ብለዋል። ኢትዮጵያ ቀደም ሲል ብዙም ውጤታማ ባልነበረችባቸው የሜዳ ላይ ተግባራት የተመዘገቡ ውጤቶችን መስራት ከተቻለ የሚፈለገውን ለውጥ ማምጣት እንደሚችል ምስክር ስለመሆናቸው አስገንዝበዋል። ሻምፒዮናውም በተለይ የኢትዮጵያ ተፎካካዎች የአየር ንብረትን መሰረት ያደረጉ ልምምዶች ላይ ምን ያህል እየተዘጋጁ እንደሆነ ለቀጣዩ ዓለም ሻምፒዮና ጥሩ አመላካች መሆኑንም ተናግረዋል። የኢትዮጵያ ኦሎምፒክ ኮሚቴ ፕሬዚዳንት ዶክተር አሸብር ወልደጊዮርጊስ፣ ‹‹በሻምፒዮና የተካፈሉ አትሌቶች ከሌሎች አገራት በተለየ ሁኔታ እድሜ ካጭበርበሩ ውስጥ ሳይሳተፍ ያስመዘገበው ውጤት እጅግ የሚደነቅ ነው፡፡›› ብለዋል። አምስትና አስር ሺ ሜትር
ርቀቶች ከውድድር እየራቁ መምጣታቸውን ያስታወሱት ዶክተር አሸብር፤ በዚህ ረገድ ዘንድሮ ኢትዮጵያ ቀደም ሲል የናይጄሪያና የምዕራብ አፍሪካ ውድድር ናቸው ተብለው የተለዩ አጭር ርቀቶችን ጨምሮ ብዙም ውጤታማ ባልነበረችባቸው የሜዳ ላይ ተግባራት ውጤታማ መሆኗ የሚበረታታ መሆኑን አብራርተዋል። በአትሌቲክስ ሻምፒዮናው የተሳተፉ አትሌቶችም በአቢጃው ውድድር ምንም እንኳን የአየር ንብረቱ በእጅጉ ቢፈትናቸውም ሙቀታማነቱን ተቋቁመው ውጤት በማምጣት የአገራቸውን ስም በማስጠራታቸው ከፍተኛ ደስታ እንደተሰማቸው ተናግረዋል። በቀጣይ ሻምፒዮናዎችም ከዚህ የተሻለ ውጤት ለማስመዘገብ ከወዲሁ ጠንካራ ልምምዳቸውን እንደሚያከናውኑም አስገንዝበዋል። በአቀባባል ስነስርዓቱ ላይ ለልዑካን ቡድኑ አባላት ከኢትዮጵያ አትሌቲክስ ፌዴሬሽንና ከኦሎምፒክ ኮሚቴ የማበረታቻ ገንዘብ ሽልማት ተበርክቶላቸዋል። ፌዴሬሽኑ ለሽልማት ብቻ ብር 875 ሺ፤ ከፌዴሬሽኑ ጋር በመተባበር የኢትዮጵያ ኦሎምፒክ ኮሚቴም ለቡድኑ አባላት በጥቅል ብር 450 ሺ መመደባቸውም ታውቋል። የፌዴሬሽኑ ስራ አስፈፃሚ ኮሚቴ አባልና የኢትዮጵያ ሆቴል ባለቤትና በተለያዩ የኢንቨስትመንት ስራ የተሰማሩት አቶ በላይነህ ክንዴም ውጤታማ ለሆኑ አትሌቶች በግላቸው ከብር መቶ ሃምሳ ሺ በላይ የገንዘብ ሽልማት አበርክተዋል። አዲስ ዘመን ሚያዝያ 15/2011 